‘Afrika se rykste vrou’ ŉ verdagte in ondersoekIsabel dos Santos. Foto: (AP Photo/Paulo Duarte) Isabel dos Santos, wat as Afrika se rykste vrou gereken word, is amptelik ŉ verdagte in ŉ ondersoek na wanbestuur en verdagte transaksies in haar tyd by Angola se staatsbeheerde oliemaatskappy. Die berugte voormalige presidentsdogter is al telkemale deur Forbes as die rykste vrou in Afrika aangewys. Helder Pitta Gros, prokureur-generaal van Angola, se aankondiging dat Dos Santos ŉ verdagte in die ondersoek is, kom net dae nadat ŉ internasionale mediakonsortium haar beskuldig het van korrupsie en uitbuiting in die verkryging van haar fortuin wat op $2 miljard geraam word. Dos Santos ontken egter dat sy enigiets verkeerd gedoen het. Volgens die Angolese owerhede is hulle reeds besig om met ander lande te skakel vir hulp in verband met die ondersoek. Die Portugese bank EuroBic het vroeër die week aangekondig dat hy nie langer sake sal doen met maatskappye en individue wat met Dos Santos, sy hoofaandeelhouer, verbind word nie. Dos Santos het intussen haar aandeel in die bank verkoop. Die bewerings wat die ondersoek tot gevolg gehad het, is gegrond op meer as 700 000 dokumente, insluitend finansiële verslae, wat deur Platform to Protect Whistleblowers in Africa, ŉ voorspraakgroep in Parys, verskaf is en wat sedertdien as die Luanda Leaks bekend staan. Jose Eduardo dos Santos, Isabel se pa, het Angola vir 38 jaar regeer tot 2017. Menseregtegroepe het hom lank daarvan beskuldig dat hy staatsgeld tydens sy bewind in sy sak gesteek het. Hy het voor sy uittrede sy dogter as die hoof van die staatsbeheerde oliemaatskappy Sonangol aangestel. ŉ Hof in Luanda het in Desember van Isabel dos Santos se grootste bates gevries, insluitend ŉ bank en ŉ telekommunikasiemaatskappy. Die regering sê hy probeer $1,1 miljard van Dos Santos, haar man en ’n hegte familielid verhaal wat die land verskuldig is. Dos Santos het gesê die regstappe teen haar is ’n “heksejag” wat deur amptenare wat haar pa vervang het van stapel gestuur is.